|  |
| --- |
| ***Директни плащания*** |

**1. Със заповеди на министъра на земеделието, храните и горите са определени ставките за обвързано подпомагане за животни за Кампания 2019 г.** Ставката за едно допустимо за подпомагане животно по Схемата за обвързано подпомагане за биволи е  362,36 лв. Размерът на ставката за едно допустимо за подпомагане животно по Схемата за обвързано подпомагане за месодайни крави под селекционен контрол е 172,56 лв. за първите 30 (включително) допустими за подпомагане животни и 156,87 лв. за над 30-то допустимо за подпомагане животно. Ставката за едно допустимо за подпомагане животно по Схемата за обвързано подпомагане за месодайни крави и/или юници е 161,46 лв. за първите 30 (включително) допустими за подпомагане животни и 146,78 лв. за над 30-тото допустимо за подпомагане животно. Размерът на подпомагане  за млечни крави под селекционен контрол е в размер на 515,89 лв. на животно за първите 30 (включително) допустими за подпомагане животни и 468,99 лв. на животно за над 30-то допустимо животно. За млечните крави размерът на плащането е  308,69 лв. за първите 30 (включително) допустими за подпомагане животни и 280,63 лв. за над 30-то допустимо за подпомагане животно За да получат подпомагане по схемите за обвързана подкрепа за животни земеделските стопани трябва да са реализирали на пазара мляко и/или млечни продукти в еквивалент мляко за всички животни, които са с предназначение за производство на мляко. За животните, които са с предназначение за производство на месо, земеделските стопани трябва да докажат реализация на пазара на животни от същия вид. Периодът за реализация на животни за Кампания 2019 беше от 01 октомври 2018 година до 30 септември 2019г. До края на м.октомври 2019 година земеделските стопани имаха задължението да подадат в областните дирекции на ДФЗ – РА документи, доказващи реализацията на продукция и животни.

**2. На България ще бъдат възстановени над 9,7 млн. евро от резерва за кризи,** **който е** **предназначен за предоставяне на допълнителна подкрепа за селскостопанския сектор в случай на значими кризисни ситуации, които засягат селскостопанското производство или дистрибуция**. Резервът се формира чрез прилагане, в началото на всяка календарна година, на намаление (ставка на корекция) на директните плащания. Ставката на корекция се определя с акт за изпълнение на Европейската комисия и се прилага за финансово подпомагане по схемите за директни плащания, което надвишава сумата от 2000 евро. Сумите от резерва за кризи, които не са предоставени за мерки при кризи до края на съответната финансова година, се възстановяват на държавите членки и се изплащат обратно на бенефициентите. Резервът за кризи не е бил използван през финансовата 2019 год. Поради тази причина, на 25 ноември Комисията прие регламент, с който определи размера на сумите, които да бъдат възстановени на държавите членки. За България тази сума е в размер на 9 748 728 евро, които ще бъдат възстановени на земеделските стопани.

|  |  |
| --- | --- |
| ***Пазарна подкрепа*** |  |

**3. Спешна мярка за подкрепата на популяризирането на вина от ЕС, чиято търговия е засегната от извънредни и непредвидими обстоятелства беше предложена от Европейската комисията в рамките на комитета по общата организация на селскостопанските пазари – формат “Вино” на 5.12.2019 г.** Комисията представи проект на регламент за изпълнение относно спешна мярка под формата на увеличен финансов принос на Съюза за операции по мярката за популяризиране на вина, посочена в член 45, параграф 1, буква „б“ от Регламент (ЕС) № 1308/2013. Предложението е в отговор на вносните мита от 25% наложени на 18 октомври 2019 г. от САЩ по отношение на бутилирани вина от ЕС. Тази извънредна и непредвидена ситуация се отразява сериозно на пазара на вина на Съюза и нанася големи щети на вината от средния и по-ниския ценови диапазон. При настоящите обстоятелства мярката за популяризиране е ефективен начин за справяне и борба с преките последици от въведените мита, като трудности при търговията с вино от ЕС и спад на износа и за предотвратяване на бъдещи икономически загуби. Повишаването на подкрепата на Съюза за промоционални мерки и съответно намаляване на приноса на бенефициента би позволило на бенефициентите да осъществят по-амбициозни операции и да запазят трудно спечеленото си положение на външния пазар. Затова, ЕК предлага като извънредна мярка да се увеличи временно максималният принос на Съюза от настоящите 50% до 60% от допустимите разходи за мерки за популяризиране по чл. 45, параграф 1, буква „б“ от Регламент (ЕС) № 1308/2013. Мярката ще бъде строго ограничена до необходимото за справяне с извънредните ситуации, както по отношение на обхвата, така и на времето, през което ще се прилага. Ще се прилага обаче по отношение на всички бенефициенти, тъй като имиджът на всички вина в ЕС е засегнат от вносните мита на САЩ. Извънредната мярка ще бъде ограничена до максимален период от 12 месеца, считано от датата на влизане в сила на регламента.

|  |  |
| --- | --- |
| ***Визия за ОСП след 2020 г.*** |  |

**4. Председателят на ЕК Урсула фон дер Леен ще инициира в рамките на първите си 100 дни, предложения за така наречената "Европейска зелена сделка", като се очаква до края на месеца  да се публикува резюмето на плана**. Секторите  Земеделие и Храни ще бъдат разгледани най-вече чрез стратегията "От фермата до трапезата",  която има за цел да изгради "справедлива, здравословна и екологична хранителна система" гарантирайки  "високите цели в областта на околната среда и климата в реформата на Общата селскостопанска политика". Фокусът основно ще бъде върху изготвянето стратегическите планове на държавите членки. Очаква се ЕК  да представи Бяла книга за стратегията "От Фермата до трапезата“ около пролетта на 2020 г., с оглед на разгръщане на ключовите инициативи до края на годината. Тези инициативи се очаква  да включват разглеждане на решението на съда  относно новите техники за развъждане; преразглеждане на правилата за информация за храните, с цел подобряване  информираността на потребителите; действия за намаляване на загубите и разхищаването на храни; приемане на инструментариум за алтернативи на пестицидите. На фокус ще бъде и общата "цел за нулево замърсяване"  и намаляването на използването на потенциално вредни химични вещества. ЕК  ще работи за приемане на стратегия за устойчиво използване на химични вещества, заедно със съответни правила до 2021. Също така ще се преразгледа цялото съществуващо законодателство, засягащо селското и горското стопанство, за да гарантира, че то е в съответствие с "обновената цел  в областта на климата и биоразнообразието". Комисията планира да проведе семинар с държавите членки през януари 2020 г., за да обсъди стратегията "От фермата до трапезата". Консултациите със заинтересованите страни са планирани за февруари 2020 г.

|  |  |
| --- | --- |
| ***Още от ЕС и света*** |  |

**5. Финландското председателство представи на държавите членки предложението си за следващия дългосрочен бюджет на ЕС- многогодишната финансова рамка (МФР) за периода 2021–2027 г.** Предложението е за бюджет от 1 087 милиарда евро за седемгодишния период, равен на 1,07% от брутния национален доход на държавите членки на ЕС. Предложеният бюджет се насочва върху новите приоритети на ЕС, като например климатични действия, изследвания и иновации и управление на миграцията. Той също така осигурява финансиране за реформирана обща селскостопанска политика и за политика на сближаване, която подкрепя растежа. „Финландия отбеляза позициите на държавите членки и направи балансирано предложение, което отчита както новите приоритети, така и традиционните области на политиката. Работата на нашето председателство над МФР приключи и сега председателят на Европейския съвет ще отговаря за преговорите“, казва министърът по европейските въпроси на Финландия Тити Тупурайнен. Финландското председателство предлага 323 милиарда евро за политика на сближаване (регионално развитие), което представлява 29,7 % от общия бюджет за МФР и завишава средствата за земеделие и развтие на селските райони на 334 милиарда евро, т.е. 30,7% от бюджета и 356 милиарда евро за други програми, включително новите приоритети- 32,8%. Предложението на Председателството е представено на база на цените за 2018 г. и отчита решението на Обединеното кралство да напусне ЕС. Преговорите ще бъдат окончателно приключени, когато Европейският парламент даде съгласието си за новата многогодишна финансова рамка.